**dOHODA o mlčanlivosti**

(ďalej len ako„***Dohoda***“)

**ZMLUVNÉ STRANY:**

Názov: **Trenčiansky samosprávny kraj**

Sídlo: K dolnej stanici 7282/20A, 911 01 Trenčín, Slovenská republika

IČO: 36 126 624

(ďalej len ako „***Poskytovateľ***“ alebo „***Vyhlasovateľ***“)

a

Obchodné meno:

Sídlo:

IČO:

Registrácia:

(ďalej len ako „***Prijímateľ***“ alebo „***Záujemca***“ )

(Poskytovateľ a Prijímateľ ďalej spolu len ako „***Zmluvné strany***“ a osobitne aj len ako „***Zmluvná strana***“)

**PREAMBULA**

Keďže:

# Poskytovateľ realizuje súťažný postup – vyhlásil verejnú obchodnú súťaž za účelom zverenia majetku vyhlasovateľa do nájmu s prechodným obdobím bezodplatnej spolupráce nájomcu (ďalej len „***Súťaž***“). Majetkom Vyhlasovateľa sa na účely Súťaže rozumie majetok Vyhlasovateľa využívaný pri prevádzkovaní nasledujúcich nemocníc v zriaďovateľskej pôsobnosti Vyhlasovateľa: a) Nemocnice s poliklinikou Myjava, b) Nemocnice s poliklinikou Považská Bystrica a c) Nemocnice s poliklinikou Prievidza so sídlom v Bojniciach (ďalej spoločne len „***Príspevkové organizácie***“).

# Záujemca má záujem o účasť v Súťaži.

# Poskytovateľ za účelom účasti Prijímateľa v Súťaži a po splnení relevantných kritérií určených na základe Podmienok Súťaže sprístupní Prijímateľovi rôzne informácie a dokumenty týkajúce sa Poskytovateľa a/alebo Príspevkových organizácií;

# Poskytovateľ má záujem zabezpečiť, aby Prijímateľ zachovával mlčanlivosť o informáciách a dokumentoch poskytnutých mu Poskytovateľom, a preto

# Zmluvné strany uzatvárajú túto Dohodu.

1. **DEFINÍCIE A VÝKLAD**

# Ak v tejto Dohode nie je výslovne uvedené inak, pojmy začínajúce veľkými písmenami majú pre účely tejto Dohody nasledovný význam:

**Dôverné informácie** sú všetky informácie, bez ohľadu na to, či sú označené ako dôverné alebo nie, **ktoré nie sú verejne dostupné** a ktoré sa týkajú najmä, nie však výlučne,

1. Poskytovateľa,
2. Príspevkových organizácií, vrátane informácií týkajúcich sa uzatvorených zmlúv, cien, nákladov a iných finančných informácií, zamestnancov, využívaných počítačových programov, software, a pod
3. tejto Dohody, jej existencie alebo obsahu,
4. Súťaže, vrátane akejkoľvek komunikácie, rokovaní a vyjednávaní, či inak poskytnutých informácií,

ktoré budú Prijímateľovi poskytnuté Poskytovateľom a/alebo Príspevkovými organizáciami v rámci procesu Súťaže písomne, elektronicky alebo ústne, spolu so všetkými poznámkami, kópiami, analýzami, kompiláciami, štúdiami a inými dátami a materiálmi pripravenými Prijímateľom alebo inými osobami, ktoré obsahujú alebo sú odvodené/vytvorené z takýchto informácií;

# ak v rámci poskytovania informácií budú Prijímateľovi sprístupnené aj Osobné údaje podľa GDPR a Zákona o ochrane osobných údajov, tieto sa na účely tejto Dohody tiež považujú za Dôverné informácie;

# 

**GDPR** je Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov);

**Oprávnené osoby** sú zamestnanci alebo akíkoľvek spolupracovníci Prijímateľa (vrátane externých poradcov, konzultantov alebo iných profesionálnych poradcov Prijímateľa), ktorí sa budú akýmkoľvek spôsobom podieľať alebo zúčastňovať na Súťaží a/alebo sa oboznamovať s Dôvernými informáciami;

**Osobné údaje** sú údaje definované v čl. 4 bode 1 GDPR a v § 5 ods. 1 ZOOÚ;

**ZOOÚ**  je zákon č. 18/2018 Z. z. o ochrane osobných údajov v znení neskorších predpisov.

# Pokiaľ v tejto Dohode nie je výslovne stanovené inak alebo pokiaľ vzhľadom na povahu veci z tejto Dohody nevyplýva niečo iné: (a) všetky nadpisy v tejto Dohode majú len informačný charakter a nemajú žiaden vplyv na výklad Dohody, (b) odkaz na konkrétny článok, odsek alebo prílohu sa bude interpretovať ako odkaz na konkrétny článok, odsek alebo prílohu tejto Dohody; a (c) slovo v jednotnom čísle zahŕňa i množné číslo a naopak.

1. **Sprístupňovanie Dôverných informácií**
   1. *Povinnosť mlčanlivosti.* Prijímateľ vyhlasuje, že sa oboznámil so znením Dohody a zaväzuje sa, že bude zachovávať mlčanlivosť vo vzťahu k Dôverným informáciám, a to minimálne v rozsahu stanovenom v tejto Dohode. Tým nie je dotknutá povinnosť mlčanlivosti, ktorá Zmluvným stranám vo vzťahu k Dôverným informáciám prípadne vyplýva z platnej právnej úpravy.
   2. Prijímateľ berie na vedomie, že ako prevádzkovateľ alebo sprostredkovateľ je v zmysle § 79 ZOOÚ povinný zachovávať mlčanlivosť o Osobných údajoch, s ktorými príde do styku, pričom je povinný zaistiť ich bezpečnosť. Prijímateľ zároveň berie na vedomie, že porušenie povinnosti mlčanlivosti týkajúcej sa Osobných údajov je sankcionovateľné (minimálne) podľa § 104 ZOOÚ a § 374 zákona č. 300/2005 Z. z., Trestného zákona v znení neskorších predpisov *(Neoprávnené nakladanie s osobnými údajmi)*.
   3. *Účel použitia.* Zmluvné strany sa dohodli, že Prijímateľ môže použiť Dôverné informácie iba za účelom účasti v Súťaži (vrátane akýchkoľvek súvisiacich prípravných úkonov Záujemcu), nesmie využiť Dôverné informácie pre svoje komerčné účely alebo vo svoj vlastný prospech ani v prospech akejkoľvek tretej osoby a zaväzuje sa neposkytnúť Dôverné informácie tretím osobám, okrem prípadov výslovne uvedených v tejto Dohode.
   4. *Oprávnené osoby.* Zmluvné strany sa dohodli, že Prijímateľ je oprávnený poskytnúť Dôverné informácie v nevyhnutnom rozsahu svojim Oprávneným osobám, s ktorými participuje na akýchkoľvek úkonoch Záujemcu v rámci Súťaže alebo súvisiacich so Súťažou a ktoré sú uvedené v Prílohe č. 1 tejto Dohody. Prijímateľ je zároveň povinný písomne zaviazať Oprávnené osoby povinnosťou zachovávať mlčanlivosť vo vzťahu k Dôverným informáciám minimálne za rovnakých podmienok, aké sú uvedené v tejto Dohode. To neplatí, ak Oprávneným osobám vyplýva povinnosť mlčanlivosti priamo z platnej právnej úpravy. Prijímateľ je zároveň povinný zabezpečiť, že Oprávnené osoby kedykoľvek na základe požiadavky Poskytovateľa bez zbytočného odkladu svojím vyhlásením potvrdia, že boli oboznámené so záväzkami Prijímateľa vyplývajúcimi z tejto Dohody a zaväzujú sa ich rovnako dodržiavať. Oprávnené osoby je Prijímateľ oprávnený zmeniť alebo doplniť vždy len s predchádzajúcim písomným súhlasom Poskytovateľa, bez potreby uzavretia dodatku k tejto Dohode. V prípade porušenia záväzku mlčanlivosti Oprávnenými osobami zodpovedá Prijímateľ rovnako, ako keby tento záväzok porušil sám.
   5. *Výluky z mlčanlivosti.* Povinnosť zachovávať mlčanlivosť o Dôverných informáciách sa nevzťahuje na:
2. informácie, ktoré už sú v deň podpisu tejto Dohody verejne známe, alebo ktoré je možné získať už v deň podpisu tejto Dohody z bežne dostupných informačných prostriedkov (zrojov);
3. informácie, ktoré sa stanú po podpise tejto Dohody verejne známymi, alebo ktoré možno po tomto dni získať z bežne dostupných informačných prostriedkov (zdrojov);
4. boli písomným súhlasom Poskytovateľa oslobodené od obmedzení podľa tejto Dohody;
5. prípady, kedy na základe všeobecne záväzných právnych predpisov alebo na základe povinnosti uloženej postupom podľa všeobecne záväzných právnych predpisov musí Prijímateľ poskytnúť Dôverné informácie; v takom prípade je však Prijímateľ povinný bezodkladne informovať Poskytovateľa o vzniku jeho povinnosti poskytnúť Dôverné informácie a rozsahu tejto povinnosti a spolupracovať s Poskytovateľom na zabezpečení ochrany týchto Dôverných informácií;
6. použitie Dôverných informácií v prípadoch súdnych, rozhodcovských, správnych alebo iných konaní vedených za účelom uplatňovania alebo obhajovania práv podľa tejto Dohody.
   1. *Zákaz rozmnožovania.* Dôverné informácie môžu byť reprodukované, zhrnuté alebo distribuované iba v súvislosti s procesom Súťaže, a to iba za podmienok uvedených v tejto Dohode (napr. len schváleným Oprávneným osobám).
   2. *Bezpečnostné opatrenia.* Prijímateľ sa zaväzuje prijať potrebné opatrenia (organizačné, technické a pod.) na ochranu Dôverných informácií, minimálne však v rozsahu a kvalite ako pri ochrane vlastných dôverných informácií podobnej povahy a dôležitosti, pričom prijaté opatrenie nemôžu byť v menšom rozsahu a kvalite, ako je obvyklé.
   3. Prijímateľ sa najmä, nie však výlučne, zaväzuje uchovávať všetky získané Dôverné informácie spôsobom, ktorý neumožní ich sprístupnenie tretím osobám, tzn.:
7. uchovávať všetky Dôverné informácie uzamknuté na jednom mieste, ak to ich povaha dovoľuje (napr. listiny, CD, DVD a iné nosiče obsahujúce Dôverné informácie), ako aj všetky ich reprodukcie,
8. vykonať technické opatrenia zabraňujúce vstupu tretích osôb do elektronických zariadení (napr. PC) alebo priestorov, na ktorých alebo v ktorých sú Dôverné informácie uložené.
   1. *Práva k Dôverným informáciám.* Prijímateľ berie na vedomie, že poskytnutím Dôverných informácií Poskytovateľ neprevádza a ani nemá v úmysle previesť na Prijímateľa alebo jeho Oprávnené osoby majetkové či iné práva k akýmkoľvek predmetom duševného alebo priemyselného vlastníctva, ktoré vyplývajú alebo by mohli vyplynúť z poskytnutých Dôverných informácií.
   2. *Trvanie.* Záväzok Prijímateľa zachovávať mlčanlivosť o Dôverných informáciách ostane zachovaný bez časového obmedzenia, ak Prijímateľovi nevznikne osobitný právny titul pre nakladanie s Dôvernými informáciami.
9. **LiKVIDÁCIA DôVERNÝCH INFORMáCIÍ**
   1. Prijímateľ je povinný zničiť všetky materiály obsahujúce Dôverné informácie, ak nastane niektorá z nasledujúcich skutočností:
      1. uplynie deväť (9) mesiacov odo dňa nadobudnutia účinnosti tejto Dohody a Prijímateľovi nevznikol osobitný právny titul pre nakladanie s Dôvernými informáciami; alebo
      2. Poskytovateľ kedykoľvek písomne vyzve Prijímateľa na likvidáciu Dôverných informácií, a to najmä v dôsledku zrušenia Súťaže.
   2. Prijímateľ je v prípadoch podľa čl. 3.1 tejto Dohody povinný najmä, nie však výlučne, vymazať všetky Dôverné informácie zo všetkých počítačov, dátových nosičov alebo iných zariadení, ktoré sú schopné uchovávať takéto informácie, a ktoré sú v držbe alebo pod kontrolou Prijímateľa. Prijímateľ je taktiež povinný zabezpečiť, aby všetky Oprávnené osoby, ktorým boli Dôverné informácie sprístupnené, urobili to isté.
   3. Prijímateľ je kedykoľvek na požiadanie Poskytovateľa povinný bezodkladne vydať Poskytovateľovi písomné potvrdenie podpísané štatutárnym orgánom Prijímateľa, ktorým potvrdí, že došlo k splneniu jeho povinností podľa tohto článku 3 Dohody, a to aj zo strany Oprávnených osôb.
10. **Porušenie povinností prijímateľa**
    1. Prijímateľ je povinný oznámiť Poskytovateľovi každú neoprávnenú manipuláciu s Dôvernými informáciami na svojej strane alebo na strane inej osoby ihneď potom, ako túto skutočnosť zistí, a zaväzuje sa vyvinúť v spolupráci s Poskytovateľom maximálne úsilie na to, aby sa odstránili následky takejto neoprávnenej manipulácie, aby sa zabránilo ďalšej neoprávnenej manipulácii a tiež sa zabezpečili a obnovili všetky opatrenia potrebné na ochranu Dôverných informácií v zmysle tejto Dohody.
    2. Prijímateľ je povinný odstrániť, resp. v maximálnej možnej miere minimalizovať následky porušenia povinností mlčanlivosti, utajenia alebo ochrany Dôverných informácií bez zbytočného odkladu potom, čo sa o porušení dozvie.
11. **ROZHODNÉ PRÁVO A RIEŠENIE SPOROV**
    1. Zmluvné strany sa dohodli, že na vzťahy výslovne neupravené touto Dohodou sa vzťahujú všeobecne záväzné právne predpisy platné a účinné na území Slovenskej republiky.
    2. Zmluvné strany sa dohodli, že spory vyplývajúce z tejto Dohody, spory vyvolané touto Dohodou alebo spory týkajúce sa tejto Dohody prejedná a rozhodne príslušný súd Slovenskej republiky.
12. **SPOLOČNÉ A Záverečné ustanovenia**
    1. Prijímateľ berie na vedomie, že žiadne z ustanovení tejto Dohody mu nezakladá právo na sprístupnenie informácií podľa určenia Prijímateľa.
    2. *Zmena Dohody.* Akékoľvek zmeny alebo doplnenia Dohody možno vykonať výlučne vo forme písomných a očíslovaných dodatkov podpísaných oboma Zmluvnými stranami, ak z tejto Dohody nevyplýva inak.
    3. Zmena identifikačných údajov Zmluvných strán a zmeny Oprávnených osôb a ich údajov sa nebudú považovať za zmeny vyžadujúce si uzavretie dodatku k tejto Dohode. Zmluvná strana je povinná zmeny týchto údajov písomne oznámiť druhej Zmluvnej strane bez zbytočného odkladu, najneskôr do piatich (5) dní po nadobudnutí účinnosti zmeny.
    4. *Vzdanie sa práv.* Žiadne vzdanie sa práva podľa akéhokoľvek ustanovenia tejto Dohody nemôže byť účinné, ak nie je urobené v písomnej forme a vyhotovené Zmluvnou stranou vzdávajúcou sa daného práva. Opomenutie riadne požadovať dodržiavanie alebo plnenie tejto Dohody nezakladá vzdanie sa práv Zmluvnej strany v zmysle tejto Dohody.
    5. *Oddeliteľnosť.* Zmluvné strany sa dohodli, že ak sa niektoré ustanovenie tejto Dohody stane neplatným alebo neúčinným, táto neplatnosť či neúčinnosť sa nedotýka ostatných ustanovení tejto Dohody. Zmluvné strany sa zaväzujú, že také neplatné alebo neúčinné ustanovenie bude nahradené na základe dohody platným ustanovením so zachovaním rovnakého alebo obdobného zmyslu.
    6. *Vyhotovenia.* Táto Dohoda je vyhotovená v dvoch (2) rovnopisoch rovnakej právnej sily, pričom každá zo Zmluvných strán dostane jeden (1) rovnopis.
    7. *Prílohy.* Neoddeliteľnou súčasťou tejto Dohody sú nasledujúce prílohy:

*Príloha č. 1 - Zoznam Oprávnených osôb*

|  |  |
| --- | --- |
| **Za Poskytovateľa:**  V Trenčíne, \_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Trenčiansky samosprávny kraj**  [meno, priezvisko, funkcia] | **Za Prijímateľa:**  V Trenčíne, \_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

**PRÍLOHA č. 1** - Zoznam Oprávnených osôb

Zoznam zahŕňa všetky Oprávnené osoby, ktoré majú mať prístup k Dôverným informáciám:

|  |  |  |  |
| --- | --- | --- | --- |
| **Č.** | **Meno / Obchodné meno** | **Dátum narodenia / IČO** | **Bydlisko / Sídlo** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |